กรมควบคุมโรค ชี้กรณีกลุ่มบุคคลบุกทำร้ายร่างกายครู-นักเรียน โรงเรียนมัธยมวัดสิงห์ เข้าข่ายกระทำความผิดตาม พ.ร.บ.ควบคุมเครื่องดื่มแอลกอฮอล์
กรมควบคุมโรค ชี้กรณีกลุ่มบุคคลบุกทำร้ายร่างกายครู-นักเรียน โรงเรียนมัธยมวัดสิงห์ เข้าข่ายกระทำความผิดตาม พ.ร.บ.ควบคุมเครื่องดื่มแอลกอฮอล์  นายแพทย์สุวรรณชัย วัฒนายิ่งเจริญชัย อธิบดีกรมควบโรค เปิดเผยว่า ได้มอบหมายให้เจ้าหน้าที่สำนักงานคณะกรรมการควบคุมเครื่องดื่มแอลกอฮอล์ ประสานงานกับพนักงานสอบสวนสถานีตำรวจนครบาลบางขุนเทียน กรณีกลุ่มบุคคลบุกรุกและทำร้ายร่างกายบุคลากรและนักเรียน โรงเรียนมัธยมวัดสิงห์ เพื่อทำการสอบสวนเพิ่มเติมว่ามีการกระทำความผิดตามพระราชบัญญัติควบคุมเครื่องดื่มแอลกอฮอล์ พ.ศ. 2551 ด้วยหรือไม่ ซึ่งจากการตรวจสอบพบว่ากลุ่มบุคคลดังกล่าวมีการดื่มเครื่องดื่มแอลกอฮอล์ในบริเวณวัดสิงห์ จนมีอาการมึนเมาและเข้ามาก่อเหตุดังกล่าว ซึ่งตามมาตรา 31 (1) แห่งพระราชบัญญัติควบคุมเครื่องดื่มแอลกอฮอล์ พ.ศ. 2551 บัญญัติ ห้ามมิให้ผู้ใดบริโภคเครื่องดื่มแอลกอฮอล์ในวัดหรือสถานที่สำหรับปฏิบัติพิธีกรรมทางศาสนา กรณีดังกล่าวจึงเข้าข่ายเป็นการกระทำความผิดตามกฎหมายข้างต้น ซึ่งมีโทษจำคุกไม่เกิน 6 เดือน หรือปรับไม่เกิน 10,000 บาท หรือทั้งจำทั้งปรับ โดยขณะนี้พนักงานสอบสวนอยู่ระหว่างการตรวจสอบกล้องวงจรปิดและรวบรวมข้อมูลเพิ่มเติม หากพบว่าบุคคลใดบริโภคเครื่องดื่มแอลกอฮอล์ในวัดสิงห์ก็จะดำเนินการแจ้งข้อหาเพิ่มเติม ต่อไป อย่างไรก็ตาม ขอเน้นย้ำให้ประชาชนเกิดการตื่นตัว ในการจัดงานบุญประเพณีปลอดเครื่องดื่มแอลกอฮอล์ตามพื้นที่ต่างๆ ซึ่งสามารถทำให้ลดจำนวนครั้งและความรุนแรงของอุบัติเหตุ  รวมถึงการบาดเจ็บและการทะเลาะวิวาทที่อาจเกิดขึ้นภายในงานได้ หากพบการกระทำผิดกฎหมายสามารถร้องเรียนได้ทางสายด่วนกรมควบคุมโรค โทร.1422